Врз основа на член 27, член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019), согласно член 111 став 1од Законот за општата управна постапка (“Службен весник на Република Македонија“ бр. 124/2015) и согласно Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од ДТПУ „ДАМ – КОМ“ Деспот и др. ДОО. Увоз-извоз Гостивар, поднесена против Општина Гостивар, по предметот Барање за пристап до информации од јавен карактер, Директорот на Агенцијата за заштита на правото на слободен пристап до информациите од јавен карактер на 25.07.2022 година, го донесе следното

 **Р Е Ш Е Н И Е**

1. Жалбата изјавена од ДТПУ „ДАМ – КОМ“ Деспот и др. ДОО. Увоз-извоз Гостивар, поднесена против Општина Гостивар, заведена во Агенцијата под бр.08-192 на 15.07.2022 година, по предметот Барање за пристап до информации од јавен карактер, **СЕ УВАЖУВА**.

**2.** **СЕ НАЛОЖУВА** на Имателот на информации, да постапи по Барањето на Барателот, согласно одредбите од Законот за слободен пристап до информации од јавен карактер.

**3.** Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

 **О Б Р А З Л О Ж Е Н И Е**

 ДТПУ „ДАМ – КОМ“ Деспот и др. ДОО. Увоз-извоз Гостивар до Агенцијата за заштита на правото на слободен пристап до информациите од јавен карактер поднесе Жалба, заведена во архивата на Агенцијата под број 08-192 на 15.07.2022 година против Општина Гостивар.

Како што се наведува во Жалбата, ДТПУ „ДАМ – КОМ“ Деспот и др. ДОО. Увоз-извоз Гостивар, преку застапник, управител В. А., на 08.06.2022 година поднело Барање за пристап до информации од јавен карактер до Општина Гостивар, со кое побарало по пошта или по е-маил да му се достави препис, фотокопија или електронски запис од следната информација:

„1. Целокупната документација што е со закон достапна, а е изготвена и прибавена од страна на Комуналниот инспектор на Општина Гостивар, постапувајќи по нашата иницијатива за Вонреден инспекциски надзор врз ЈП. Комуналец Гостивар. Истата уредно е доставена во архивата на Општина Гостивар на 14.01.2022 година. Во врска со истата добивме, односно во наше присуство на 07.02.2022 година изготвен е записник со деловоден број 22-27-2 од 17.01.2022 година. Од наша страна после Записникот до Комуналната инспекција се испратени: Известие за непостапување по обврските од Записник и Ургенција од 01.04.2022 година.“

На 28.06.2022 година, Барателот на информацијата до Општина Гостивар поднел Допис “Ургенција за постапување“, каде е наведено: “...Бидејќи измина законски предвидениот рок за одговор од 20 дена ...до Вас ја доставуваме оваа ургенција за постапување по нашето барање...“.

Имателот на информации, на ова Барање не одговорил во законски предвидениот рок, поради што Барателот на информацијата, во законски предвидениот рок поднел Жалба заведена во Агенцијата под арх. бр. 08-192 од 15.07.2022 година.

Агенцијата со допис бр.08-192 од 15.07.2022 година, преку е-маил ја препрати Жалбата до имателот на информации и побара во рок од 7 дена да се произнесе по истата и до Агенцијата да ги достави сите списи во врска со предметот.

Имателот на информации не одговори ниту на дописот на Агенцијата.

Агенцијата за заштита на правото на слободен пристап до информациите од јавен карактер по разгледувањето на Жалбата и другите списи во врска со предметот утврди дека Имателот на информации не постапил согласно одредбите од Законот за слободен пристап до информации од јавен карактер, односно во законски предвидениот рок не ги доставил бараните информации до Барателот, на начин и во форма наведени во Барањето, ниту донел управен акт согласно горенаведениот Закон, поради што се смета дека Барањето е одбиено.

Согласно погоренаведеното, Агенцијата за заштита на правото на слободен пристап до информациите од јавен карактер одлучи како во диспозитивот на ова Решение.

Ова Решение е конечно во управната постапка и против него нема место за жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

 **Директор,**

 **Пламенка Бојчева**